Tveir af hverjum þremur viðskiptavinum lyfjaverslana, eða sextíu og sjö prósent, fengu engar upplýsingar tengdar því lyfi sem þeir keyptu eða notkun þess. Þetta sýna niðurstöður viðhorfskönnunar sem Gallup gerði fyrir Lyfjastofnun. Markmið könnunarinnar var að afla upplýsinga um þjónustu apóteka hérlendis.
Einungis sautján prósent viðskiptavina fengu upplýsingar um lyfið eða notkun þess. Þau sextán prósent sem eftir standa fengu einungis boð um að kaupa samheitalyf en enga aðra ráðgjöf.
Níu prósentum viðskiptavina sem keyptu lyfseðilsskylt eða lausasölulyf var ráðlagt hvernig ætti að taka lyfið, sex prósentum að lesa fylgiseðilinn, fjórum prósentum var sagt hvað bæri að varast, tvö prósent fengu aðrar upplýsingar og eitt prósent var spurt um einkenni eða notkun á öðrum lyfjum. Mikil ánægja mældist þó með ráðgjöf lyfjafræðinga þegar hún fór fram.
Þá sagðist mikill meirihluti aðspurðra, alls áttatíu prósent, ánægður eða mjög ánægður með þjónustu apóteka í heild sinni. 44 prósent sögðust mjög ánægð með veitta ráðgjöf og 35 prósent frekar ánægð. Viðskiptavinir voru sömuleiðis um helmingi líklegri til að segjast mjög ánægðir með ráðgjöf lyfjafræðinga en lyfjatækna eða almennra starfsmanna.
Allflestir sögðust svo ánægðir með aðgengi að apóteksþjónustu, eða tæp níutíu prósent aðspurðra. Um sex prósent svarenda á landsbyggðinni sögðust upplifa slæmt aðgengi en ekki nema eitt prósent á höfuðborgarsvæðinu. Þeir viðskiptavinir sem sögðust upplifa slæmt algengi vildu flestir fá lengri afgreiðslutíma.
EMBARGO TIL KLUKKAN 08:00 12. APRÍL
